Ololê
Ololê a oa ur gazetenn gristen ha broadelour evit ar vugale, e galleg hag e brezhoneg, bet embannet e-kerzh an Eil Brezel-bed gant an ti Éditions du Léon e Landerne. Un eil kazetenn damheñvel, anvet L'appel d'Ololê, a voe embannet en Asnières-sur-Seine etre 1970 ha 1974. Un ti-embann e voe Ololê ivez.

Ololê (1940-1944)
Herri Kaouisin ha Vefa de Bellaing a grouas ar gazetenn gristen ha broadelour Ololê (galv ar vaesaerien) evit ar vugale, an niverenn gentañ o tont er-maez d'ar Gwener 15 a viz Du 1940 gant an istitl Journal illustré des petits Bretons. Hanterviziek e voe en deroù, goude-se e tremenas da sizhuniek kent treiñ da deir gwech ar miz. Meur a wech e kemmas he ment, hag e liv eo bet a-vareadoù. Adalek 1943 ez embannas an istil Journal de Jeunes de Bretagne hag ar sturienn « Doue ha Breiz ».
Berzh bras a reas ar gazetenn a-hed he buhez, evit ul lod en abeg ma tenne ar c'houzalc'herien alaman splet eus goubarzhegezh Breizh. ; lod niverennoù a voe moullet 20 000 skouerenn anezho.

Istor ha sevenadur Breizh, romantoù skeudennaouet, kelaouadennoù ha bannoù-treset a yae d'ober danvez Ololê ; lod pennadoù a oa e brezhoneg.
Meur a aozer·ez brudet a skrivas en Ololê : ar Gall Benjamin Rabier, ar Belgiad Hergé, ar Vretoned Job de Roincé (kazetenner), Rémy Bourlès (treser bannoù-treset, 1905–1997) ha dreist-holl ar skrivagner ha treser gall a orin breizhat Étienne le Rallic (1891–1968), a skrivas hag a skeudennaouas un niver bras a istorioù, en o zouez :
 Les loups de Coatmenez, skrivet gant Jeanne Coroller-Danio (1892–1944), a voe embannet a-droc'hadoù etre 1943 ha 1944.
Adembannet e voe e 1963 ha 1995, gant kemmadennoù : e 1963 e voe erlec'hiet ar ger youpin (luc'haj gallek disprizius evit yuzev), hag e 1995 e voe dilamet ar bommoù enepyuzev a oa en istor orin ma'z eo al laeron yuzevien « estren o fouezh-mouezh [...] ha nann kristen o fri  » (dont l’accent est étranger […] et le nez n’est pas chrétien, Ololê 19 Genver 1941 p. 2 hag embannadur 1963, p. 10) ;
 Le Corsaire des îles, gant Jacques de Seisses ;
 Gaït, la cavalière du Texas, gant Étienne le Rallic ;
 Gonéri, le filleul de Cadoudal gant Hervé Cloarec ;
 La croisade des loups (heuliad Les loups de Coatmenez), gant Jeanne Coroller-Danio ha Herri Kaouisin.

Ur golo politikel a voe embannet en niverenn 118 (25 Kerzu 1943) en enor d'an abad Yann-Vari Perrot, a oa bet drouklazhet pemzektez a-raok an embann.
Adembannet e voe Tintin au pays des Soviets (Hergé, 1929) en Ololê.

D'ar Sul 28 Mae 1944 e teuas an niverenn 132 ha diwezhañ a-ziwar ar wask.
 Bukit war ur skeudenn da welout he alc'hwez

L'appel d'Ololê (1970-1974)
E 1970, Herri Kaouisin a embannas niverenn gentañ an hantervizieg L'Appel d'Ololê – L'illustré Culturel des Jeunes et des Familles de Bretagne, a zisklêrias bezañ hêrezh Ololê gozh. Étienne le Rallic e voe c'hoazh an treser pennañ. E 1974 ez eas ar gazetenn da get, goude he 26 niverenn.

An ti-embann

Un ti e Landerne hag a embanne albomoù evit ar yaouankizoù dindan al lugan Éditions de Propagande Culturelle Bretonne pour la Jeunesse e voe Ololê ivez ; bez' e oa ti-embann al luskad broadelour Urz Goanag Breiz, bet krouet gant H. Kaouisin e 1943 diwar skouer Urdd Gobaith Cymru. Daouzek albom a voe embannet.
1941
 Une Grande et Belle Histoire, celle de notre Bretagne, skeudennaouet gant Étienne le Rallic
1942
 Troioù kaer Matilin an Dall : Yann ar Chapel aet da goll ne oar den penaos !, skeudennaouet gant ar Belgiad Raoul Thomen (1876–1950)
1943
 Le merveilleux voyage de Matilin an Dall à travers les siècles bretons, skeudennaouet gant Raoul Thomen
 Histoire de ma Bretagne, Herri Kaouisin, skeudennaouet gant Étienne le Rallic
 Contes du Ti-Plouz, skeudennaouet gant Félix-Pol Jobbé-Duval
 Istor vurzudus balafenn, skeudennaouet gant Georges Omry (1880–1914)
 Le dragon du Menez-Are, skeudennaouet gant Benjamin Rabier
 Au temps où les bêtes parlaient breton, skeudennaouet gant Benjamin Rabier (dalif), divyezhek
 Le mystère du château du Taureau, skeudennaouet gant Job de Roincé
 A la découverte de Ker-Is, la mystérieuse cité sous-marine, skrid ha skeudennoù gant Lortac (1884–1973)
1944
 L’Histoire de Bretagne de Toutouig, skeudennaouet gant F.-P. Jobbé-Duval ; un embannadur vrezhonek a voe ivez : Istor Breiz Toutouig
 Le breton par l'image, gant M. Seite, skeudennaouet gant Moriss

Levrlennadur
  Labour E. Le Rallic evit Ololê
 Roland Le Guen, Ololê, un périodique nationaliste et chrétien pour les jeunes bretons, kounskrid mestroniezh istor, Skol-veur Breizh-Izel, Brest, 1984. 
 Isabelle Rat hag AH. Le Texier, Ololé, kounskrid mestroniezh istor, Skol-veur Kreisteiz Breizh, Gwened, 1989.

Notennoù

Kelaouennoù Breizh aet da get